แรงซื้อกลับหุ้นใหญ่ดัน SET ปิดพุ่ง 11 จุด แนะติดตามตัวเลขศก.-สถานการณ์ “โควิด”
แรงซื้อกลับหุ้นใหญ่ดัน SET ปิดพุ่ง 11 จุด แนะติดตามตัวเลขศก.-สถานการณ์ “โควิด”
1 ก.พ. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,478.05 จุด เพิ่มขึ้น 11.07 จุด (+0.75%) มูลค่าการซื้อขาย 77,818.34 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นทิศทางเดียวกับตลาดต่างประเทศ โดยตลาดหุ้นภูมิภาคเอเชียส่วนใหญ่เคลื่อนไหวในแดนบวกเฉลี่ย 2-3% เช่นเดียวกับดาวโจนส์ฟิวเจอร์สบวกราว 200 จุดหลังจากที่ดัชนีหุ้นดาวโจนส์เมื่อวันศุกร์ที่แล้วติดลบไปถึง 600 จุด มองเป็นการเกิดเทคนิคเคิลรีบาวด์หลังจากที่ตลาดได้ตอบรับปัจจัยลบไปมากแล้ว
ส่วนบ้านเราต้นภาคเช้าดัชนีฯย่อตัวลงจากความกังวลเหตุการณ์รัฐประหารในเมียนมา ทั้งที่บ้านเราก็ไม่ได้รับผลกระทบมากแต่ก็ได้รับ Sentiment เชิงลบ ต่อมาดัชนีฯก็สามารถรีบาวด์กลับขึ้นมาได้จากแรงซื้อกลับหุ้นใหญ่หลังจากปรับตัวลงไปมากแล้วในช่วงก่อนหน้านี้ นอกจากนี้ ราคาน้ำมันในช่วงบ่ายนี้ปรับตัวขึ้นหนุนหุ้นในกลุ่มพลังงาน และยังได้แรงหนุนจากหุ้นกลุ่มแบงก์ด้วย นำโดย KBANK ที่ขึ้นมานำตลาดฯ
อย่างไรก็ดี สัปดาห์นี้ให้ติดตามตัวเลขเศรษฐกิจสำคัญ ทั้งในสหรัฐฯ, ยุโรป และจีน ได้แก่ PMI, ISM และตัวเลขการจ้างงาน ส่วนบ้านเราให้ติดตามการประชุมคณะกรรมการนโยบายการเงิน (กนง.) ในวันที่ 3 ก.พ.นี้ คาดว่าจะคงอัตราดอกเบี้ยนโยบาย แต่ให้รอดูมุมมองทิศทางเศรษฐกิจไทยหลังรับผลกระทบการแพร่ระบาดไวรัสโควิด-19 ระลอกใหม่
แนวโน้มการลงทุนในวันพรุ่งนี้ (2 ก.พ.) นายวิจิตร กล่าวว่า ตลาดฯคงแกว่งออกด้านข้าง พร้อมให้แนวรับ 1,465 จุด ส่วนแนวต้าน 1,492 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
PTT มูลค่าการซื้อขาย 6,197.54 ล้านบาท ปิดที่ 39.25 บาท เพิ่มขึ้น 1.50 บาท
KBANK มูลค่าการซื้อขาย 4,423.05 ล้านบาท ปิดที่ 132.00 บาท เพิ่มขึ้น 5.00 บาท
IVL มูลค่าการซื้อขาย 2,570.00 ล้านบาท ปิดที่ 38.00 บาท เพิ่มขึ้น 3.00 บาท
CBG มูลค่าการซื้อขาย 2,119.83 ล้านบาท ปิดที่ 139.00 บาท ลดลง 0.50 บาท
EA มูลค่าการซื้อขาย 2,045.10 ล้านบาท ปิดที่ 65.25 บาท เพิ่มขึ้น 0.25 บาท